Bahodir Jalolov professional boksdagi 9-jangida ham nokaut bilan g‘alaba qozondi. BAAning Dubay shahrida professional boks kechasi bo‘lib o‘tdi. Super og‘ir vaznda o‘zbekistonlik Bahodir Jalolov kolumbiyalik Xulio Sezar Kalimenoga (5 jang, 4 g‘alaba, 1 mag‘lubiyat) qarshi ringga ko‘tarilib, 8 raundga mo‘ljallangan jangning 37-soniyasidayoq raqibini nokautga uchratdi. Shu tariqa, surxondaryolik bokschi professional boksdagi 9-jangini ham nokautli g‘alaba bilan yakunladi. Jangdan so‘ng Jalolov o‘z fikrlari bilan o‘rtoqlashdi: «Alhamdulillah, g‘alaba qozondim. Bundan keyingi janglarda ham o‘zbekistonlik muxlislarni xursand qilaman.    Keyingi raqibning ahamiyati yo‘q. Chempionlarga qarshi jang qilishga ham tayyorman. Usikmi, Joshuami, Tayson-Fyurimi — farqi yo‘q. Maqsadim — ushbu vazndagi 4ta kamarni ham O‘zbekistonga olib ketish». Ma’lumot uchun, Bahodir Jalolov so‘nggi jangini 2021 yil 3 aprelda latviyalik Kristaps Zutisga qarshi o‘tkazgandi.